Kommissionens forordning (EF) nr. 697/2000

af 31. marts 2000

om forhøjelse og åbning af toldkontingenter ved indførsel i Det Europæiske Fællesskab af visse forarbejdede landbrugsprodukter med oprindelse i Schweiz

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), senest ændret ved Kommissionens forordning (EF) nr. 2491/98(2), særlig artikel 7, stk. 2,

under henvisning til Rådets afgørelse 2000/239/EF af 13. marts 2000 om indgåelse af en aftale i form af brevveksling mellem Det Europæiske Fællesskab på den ene side og Det Schweiziske Forbund på den anden side om protokol nr. 2 til overenskomsten mellem Det Europæiske Økonomiske Fællesskab og Schweiz(3), særlig artikel 2, og

ud fra følgende betragtninger:

(1) De årlige toldkontingenter, der er nævnt i punkt III, stk. 1 og 3, i aftalen i form af brevveksling mellem Det Europæiske Fællesskab på den ene side og Det Schweiziske Forbund på den anden side om protokol nr. 2 til overenskomsten mellem Det Europæiske Økonomiske Fællesskab og Schweiz, bør åbnes for år 2000. I betragtning af, at det fastsatte årlige kontingent for læskedrikke først kan åbnes fra den 1. april bør kontingentmængderne reduceres i forhold til den forløbne periode.

(2) Ved Rådets forordning (EF) nr. 215/2000 af 24. januar 2000 om videreførelse i 2000 af foranstaltningerne i forordning (EF) nr. 1416/95 om visse indrømmelser i form af EF-toldkontingenter i 1995 for visse forarbejdede landbrugsprodukter(4) er der allerede for 2000 autonomt blevet åbnet for en del af de kontingentmængder, som er omhandlet i aftalen. Derfor bør der i henhold til den aftale, der er indgået med Schweiz, fastsættes en forhøjelse af mængderne for disse kontingenter.

(3) I Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(5), senest ændret ved forordning (EF) nr. 1662/1999(6), er der foretaget en konsolidering af bestemmelserne om forvaltning af toldkontingenter, hvor afskrivningen finder sted i kronologisk rækkefølge på grundlag af datoen for antagelsen af angivelserne til overgang til fri omsætning.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Bilag I -

UDSTEDT FØLGENDE FORORDNING:

Artikel 1

1. I perioden 1. januar-31. december 2000 forhøjes de kontingenter, der blev åbnet ved forordning (EF) nr. 215/2000 med de mængder, der er angivet i bilag I til denne forordning.

2. I perioden 1. april-31. december 2000 åbnes et toldkontingent med fritagelse for told for varer henhørende under KN-kode 2202 10 00 og ex 2202 90 10 med oprindelse i Schweiz som anført i bilag II til denne forordning. Ved indførsel af varer, der overskrider disse kontingentmængder, anvendes en toldsats på 9,1 %.

Artikel 2

De fællesskabstoldkontingenter, der er fastsat i artikel 1, forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. april 2000, dog med undtagelse af artikel 1, stk. 1, som finder anvendelse fra den 1. januar 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 31. marts 2000.

På Kommissionens vegne

Erkki Liikanen

Medlem af Kommissionen

(1) EFT L 318 af 20.12.1993, s. 18.

(2) EFT L 309 af 19.11.1998, s. 28.

(3) EFT L 76 af 25.3.2000, s. 11.

(4) EFT L 24 af 29.1.2000, s. 9.

(5) EFT L 253 af 11.10.1993, s. 1.

(6) EFT L 197 af 29.7.1999, s. 25.

BILAG I

>TABELPOSITION>

BILAG II

>TABELPOSITION>